ซื้อใจรากหญ้าอนุมัติพักหนี้ดี3ปีหั่นดอก3%
ครม.ไฟเขียวโครงการพักหนี้คนดี 3ปี พร้อมสั่งหั่นดอกเบี้ยลงอีก 3% คาดซื้อใจรากหญ้าได้กว่า 3.75 ล้านราย
24 เม.ย. 2555

ครม.ไฟเขียวโครงการพักหนี้คนดี 3ปี พร้อมสั่งหั่นดอกเบี้ยลงอีก 3% คาดซื้อใจรากหญ้าได้กว่า 3.75 ล้านราย 
นายกิตติรัตน์ ณ ระนอง รองนายกรัฐมนตรี และ รมว.คลัง นายทนุศักดิ์ เล็กอุทัย รมช.คลัง และนายวิรุฬ เตชะไพบูลย์ รมช.คลัง ได้ร่วมกันเปิดเผยว่า คณะรัฐมนตรีมีมติ ( ครม. ) เห็นชอบการปรับปรุงโครงการพักหนี้เกษตรกรรายย่อยและประชาชนผู้มีรายได้น้อยที่มีหนี้คงค้างต่ำกว่า 5 แสนบาท   ซึ่งเป็นลูกหนี้ดีของสถาบันการเงินเฉพาะกิจ  ก่อนวันที่ 24 เม.ย. 2555 โดยต้องไม่เป็นหนี้ประเภทสินเชื่อเพื่อที่อยู่อาศัย สินเชื่อเช่าซื้อ/ลิสซิ่ง สินเชื่อสำหรับผู้มีรายได้ประจำ และไม่เป็นลูกหนี้ที่ได้รับการลดอัตราดอกเบี้ยหรือได้รับอัตราดอกเบี้ยเป็นกรณีพิเศษตามข้อตกลงของสถาบันการเงินเฉพาะกิจ 




เบื้องต้นคาดว่าจะมีประชาชนที่เป็นเกษตรกรรายย่อย และผู้มีรายได้น้อยได้รับประโยชน์จากโครงการพักหนี้ฯ รวมกว่า  3.75 ล้านราย/บัญชี คิดเป็นมูลหนี้คงค้าง กว่า 4.59 แสนล้านบาท 
ทั้งนี้ได้กำหนดเงื่อนไขการเข้าโครงการไว้ 2 กรณี คือ เลือกพักเงินต้นและ ลดอัตราดอกเบี้ยของสินเชื่อที่มีอยู่เดิมในอัตรา 3 % ต่อปี หรือ ลดอัตราดอกเบี้ยของสินเชื่อที่มีอยู่เดิมในอัตรา 3 % ต่อปี โดยไม่พักเงินต้น เป็นระยะเวลา 3 ปี (ระหว่างวันที่ 1 ก.ย. 2555 ถึงวันที่ 31 ส.ค. 2558) รวมทั้งยังให้สิทธิในการขอกู้เพิ่มใหม่ได้ตามความสามารถในการชำระหนี้ ในอัตราดอกเบี้ยปัจจุบัน ณ วันที่ได้รับอนุมัติการกู้เพิ่ม โดยที่ลูกหนี้ต้องไม่ผิดนัดชำระหนี้หลังเข้าโครงการ
นอกจากนี้ สำหรับประชาชนที่เข้าร่วมโครงการพักหนี้ฯ ตามโครงการระยะแรก (ช่วยเหลือประชาชนที่มีปัญหาการชำระหนี้) สามารถขอเปลี่ยนเข้าร่วมโครงการพักหนี้ใหม่สำหรับลูกหนี้ที่มีสถานะหนี้ปกตินี้ได้ โดยแสดงความจำนงกับสถาบันการเงินเฉพาะกิจที่เป็นเจ้าหนี้เพื่อแสดงเจตนาเปลี่ยนสถานะหนี้ให้เป็นสถานะหนี้ปกติก่อนเข้าร่วมโครงการฯทั้งนี้ รัฐบาลคาดว่าผลจากโครงการพักหนี้ครั้งนี้ จะส่งผลต่อการเจริญเติบโตทางเศรษฐกิจประมาณ 0.4 - 0.7 % ต่อปี หรือ 4.4 –7.7 หมื่นล้านบาทต่อปี